Η σύμβουλος Αγγ. Σεραφείμ σημειώνει ότι ως γενική αρχή, η κατεύθυνση της τυποποίησης αδικημάτων αφηρημένης διακινδύνευσης, καθιστά δυσχερέστερη την εναρμονισμένη εφαρμογή των οικείων διατάξεων και αφήνει περιθώριο αυθαίρετης ερμηνείας, ασύμβατης με την ασφάλεια δικαίου που στο πεδίο των ποινικών διατάξεων αποτελεί τον θεμέλιο λίθο τους, εξέφρασε δε διαφορετική άποψη σε σχέση με την εισήγηση ως προς τα εξής ειδικότερα σημεία:

* **Σε σχέση με την επαναφορά της τιμώρησης της απρόσφορης απόπειρας**

Κατά τη γνώμη της συμβούλου Αγγ. Σεραφείμ, η τιμώρηση της απρόσφορης απόπειρας απηχεί ξεπερασμένες υποκειμενικές θεωρίες περί κινδύνου, ενώ η ασφαλέστερη προσέγγιση είναι αυτή που ανάγεται σε πραγματικά δεδομένα της εμπειρικής πραγματικότητας, τα οποία με επαληθεύσιμο τρόπο μπορούν να αξιολογηθούν ως εκκινούντα (ή όχι) μια αιτιώδη διαδρομή που οδηγεί στην πραγμάτωση του κινδύνου. Εφόσον τελικά η απαξία της απρόσφορης απόπειρας εντοπίζεται στην πρόθεση, στο φρόνημα του δράστη, αντίκειται στο άρ. 7 παρ. 1 Σ.

* **Σε σχέση με την επαναφορά της διάταξης του δεύτερου εδαφίου της παρ. 2 του άρθρου 94 του ΠΚ**

Κατά την άποψη του μέλους Αγγελικής Σεραφείμ, η εισαγωγή της αόριστης έννοιας των εξαιρετικών περιπτώσεων θα δημιουργήσει ερμηνευτικά προβλήματα και εν πολλοίς τον κίνδυνο αυθαίρετης ερμηνείας, συνδεόμενης πιθανόν με την τυχόν δημοσιότητα που θα λάβουν συγκεκριμένες υποθέσεις και υπό αυτή την έννοια είναι προβληματική.